SL Uradni list Evropske unije L 124/23

UREDBA KOMISIJE (EU) št. 460/2011

z dne 12. maja 2011

o spremembi Priloge III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za klorantraniliprol (DPX E-2Y45) v ali na korenju

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 18(4) Uredbe,

ob upoštevanju naslednjega:

(1) MVO za klorantraniliprol (DPX E-2Y45) so bile določene v delu A Priloge III k Uredbi (ES) št. 396/2005.

(2) V skladu s členom 8(4) Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (2) je Francija 23. avgusta 2010 obvestila Komisijo o začasnem dovoljenju za fitofarmacevtsko sredstvo, ki vsebuje klorantraniliprol (DPX E-2Y45), za uporabo na korenju za zatiranje korenjeve muhe, nevarnosti, ki je bila nepredvidljiva in je ni bilo mogoče obvladati z nikakršnimi drugimi sredstvi. Zato je Francija v skladu s členom 18(4) Uredbe (ES) št. 396/2005 obvestila druge države članice, Komisijo in Evropsko agencijo za varnost hrane (v nadaljnjem besedilu: Agencija), da je na svojem ozemlju dovolila dajanje na trg korenja z ostanki pesticidov, višjimi od MVO, ki se uporablja. Francija je predložila tudi ustrezno oceno tveganja, v kateri je ugotovljeno, da táko korenje ne predstavlja nesprejemljivega tveganja in zlasti da predlagana povečana vrednost ostankov ne povzroča tveganja za nobenega potrošnika.

(3) Agencija je preučila oceno tveganja, ki jo je predložila Francija, zlasti tveganja za potrošnika in, kjer je primerno, za živali. Agencija je o predlagani MVO (3) predložila utemeljeno mnenje. V tem mnenju je Agencija ugotovila, da je glede na oceno izpostavljenosti potrošnikov za 27 posebnih evropskih potrošniških skupin predlagana MVO sprejemljiva, kar zadeva varnost potrošnikov.

(4) Na podlagi utemeljenega mnenja Agencije in ob upoštevanju dejavnikov, ki vplivajo na odločitev, se sklene, da predlagana MVO izpolnjuje zahteve iz člena 18(4) Uredbe (ES) št. 396/2005.

(5) Uredbo (ES) št. 396/2005 je zato treba ustrezno spremeniti.

(6) Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala –

SPREJELA NASLEDNJO UREDBO:

Člen 1

Priloga III k Uredbi (ES) št. 396/2005 se spremeni v skladu s Prilogo k tej uredbi.

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 12. maja 2011 Za Komisijo Predsednik José Manuel BARROSO

(1) UL L 70, 16.3.2005, str. 1.

(2) UL L 230, 19.8.1991, str. 1.

(3) Znanstvena poročila EFSA so na voljo na http://www.efsa.europa.eu:

Reasoned opinion of EFSA: Modification of the existing MRL for chloranthraniliprole in carrots (Utemeljeno mnenje EFSA: Sprememba obstoječe MVO za klorantraniliprol v korenju). EFSA Journal 2010; 8(10): 1859. Objavljen: 11. oktobra 2010. Sprejet: oktobra 2010.